VVV–Ajax (2020)

De match tösse **[[VVV-Venlo]]** en **[[AFC Ajax]]** in 't Ieredevisiesezoen 2020/21 woort gespäöld op 24 oktober 2020, es oonderdeil vaan de zèsde späölrunde, en indegde in 'n 0-13 euverwinning vaan Ajax. Dezen oetslaag braok diverse binne- en boetelandse records en woort wereldwied in de (sport)peers opgepik.

## Aonluip
VVV-Venlo waor in 't veurgaonde, aofgebroke sezoen op de daartiende plaots geïndeg. In 't nui sezoen deeg de club 't tot daan touw, gemete nao zien middele, neet slech. Ze had eine kier gewonne, twie kier geliekgespäöld en eine kier verlore. Zeker de wins (oet bij FC Emmen, 3-5) en ei geliekspeul (tege topclub AZ) hadde indrök gemaak. Mèt vief punte en e sletend doelsaldo (9-9) stoont VVV aon 't begin vaan de späölrunde op de negende plaots. Eine speuler kós neet weure opgestèld umtot heer COVID-19 had. Ierste keeper Thorsten Kirschbaum waor geblesseerd; veur häöm stoont Delano van Crooij in de gool.

Veur Ajax leep 't begin vaan 't sezoen iejer wisselend. De club had al ins verlore vaan FC Groningen en mer meujelek gewonne vaan Sparta Rotterdam; in eige hoes späölde ze beter. Heidoor stoonte ze op de twiede plaots mèt e doelsaldo vaan +8 (11-3). Veer daog iejer had Ajax in de Champions League tege Liverpool FC gespäöld (0-1 verlees); veur d'n dinsdag tenao stoont weer 'ne match tege Atalanta Bergamo op 't program. Traineur Erik ten Tag leet daorum diverse vaan zien topspeulers neet speule, of neet de ganse match, en stèlde daoveur speulers op die normaal op de baank zaote.

Um die rei hadde väöl lui 'ne stunt vaan VVV wel veur meugelek gehawwe. Trainer Hans de Koning zag vaan teväöre tot heer "zoe laank meugelek 'ne match devaan [wouw] make".

## Verluip
Bekaans vaanaof 't begin had de match evels 'n einzijeg karakter, boebij allein Ajax aonveel. D'n ierste gool veel in de twelfde menuut en woort gemaak door Jurgen Ekkelenkamp op aongeve vaan Lassina Traoré. Vief menute later veel de 0-2, door Traoré zelf. Traoré, eine vaan de speulers dee normaal reserve stoont meh noe in de basis begós, zouw oetindelek vief kier score en drei kier d'n assis geve. Later in de ierste hèlf leep Ajax oet nao 0-4. Ein vaan de wienege dinger die VVV dao tegeneuver stèlde waor e sjot vaan Georgios Giakoumakis.

Allewel tot Ten Hag in de rös zien stare Dušan Tadić en Nico Tagliafico wisselde, naom de pressie vaan Ajax neet aof. 't Breekpunt kaom in de vieftegste menuut, nao 'n charge vaan Christian Kum op Antony. De sjeidsrechter, Danny Makkelie, gaof iers de geel kaart meh maakde dao roed vaan naotot heer op aonwieze vaan de VAR de beelder trökzaog.

Mèt eine maan mie leep Ajax daonao snel oet. Tösse de 54e en 59e menuut maakde Ajax wel veer gole. Daonao góng 't team door. De 0-10 kaom oet 'n penantie genome door Klaas-Jan Huntelaar, dee kort dao-op ouch nog 'ne veldgoal maakde. De 0-12 kaom neet laank daonao. Inkel menute veur 't ind zat Traoré mèt ziene vijfde goal vaan d'n daag d'n instand op 't bord.

Wie de 90 menute vol waore floot Makkelie direk aof, allewel tot de väöl wissels en 't loere nao de beelder diverse menute verlènging hejje gerechveerdeg.

## Details
### Opstèlling

**Opmerking**: In dezen tied mochte clubs vief kier in 'ne match wissele in plaots vaan drei kier. Dit kaom umtot de voetbalkalender iejer dat jaor had stèlgelege door de COVID-19-pandemie en noe hiel väöl competities tegeliek lepe. Um de speulers get mie rös te geve besloot me tot deze noedgreep.

### Stattestieke
24 oktober 2020, 16.30**VVV 0 – 13 Ajax**Vinlo, De KoelSjeidsrechter: Danny MakkeliePebliek: 0

**Opmerking**: Bij de match waor gei pebliek door 't verbod op groete samekomste, 'n maotregel die verband hèlt mèt de COVID-19-pandemie.

## Records
De euverwinning is de groetste dee oets in de historie vaan de Ieredevisie woort behaold. 't Veureg record stoont ouch op naom vaan Ajax: op 19 mei 1972 won dat toen mèt 12-1 vaan Vitesse (mèt oonder mie veer gole vaan Johan Cruijff). De Italiaanse Gazzetta dello Sport merkde op tot 't record zelfs Europese allure had; in de groete Europese competities waor 't in eder geval noets veurgekoume.

't Waor nog neet Ajax zien groetste euverwinning. Die woort in oktober 1984 in d'n Europacup 2 neergezat tege Red Boys Differdange oet Luxembörg (14-0).

't Record vaan groetste euverwinning in 't Nederlands betaold voetbal woort geëveneerd op 3 miert 2023. Dat gebäörde neet in de Ieredevisie meh in de Ierste Devisie, boe PEC Zwolle thoes mèt 13-0 vaan FC Den Bosch won.

## Naowèrking
De match rappeleerde väöl lui aon de 10-0 euverwinning vaan PSV op Feyenoord, op d'n daag aof tien jaor ieder. Ouch de vergelieking mèt de match Ajax-Sparta vaan december 1985 (9-0, zès kier Marco van Basten) woort gemaak.

Nao de zèsde runde stoont Ajax bovenaon in de stand, ouch door e verlees vaan de veurege kopluiper PSV. VVV kaom op de veertiende plaots oet.

In de peers waor neve lof veur Ajax veural kritiek te leze. Voetbal International neumde 't team 'dramatisch' en 'zjenant slech', de NOS spraok vaan 'e hölpeloes VVV'. Ouch binne de eige kring kloonk astrein helle kritiek. 't Twitterkenaal vaan VVV hölde ziech vaanaof de 0-9 in zelfspot door 't plekke vaan diverse .gif-filmkes. Arjan Swinkels neumde de match kort nao aofloup "kansloes mèt veer oetroopteikes."

D'n oongewoenen oetslaag woort direk opgepak door de internationaol media, zelfs tot boete Europa. Neve de Gazzetta dello Sport sjreve oonder mie de BBC, El País en de Argentijnse gezèt El Nacion dreuver. Ouch de Britse voetbalcommentator en ex-voetballer Gary Lineker neumde de match. Väöl media neumde ouch de zelfspot vaan VVV häöre sociaolemediamaneger.

In Nederland spraoke diverse lui hun zörg oet euver 't niveau vaan de Ieredevisie, en häör aonzien in 't boeteland. Commentator Hugo Borst stèlde tot de match "rampzaoleg" waor veur 't imago devaan.

De positie vaan trainer De Koning woort neet in vraog gestèld. D'n technischen directeur Stan Valckx neumde 't verlees "'nen oetsjeter" en zag tot de trainer neet op eine match woort aofgerekend.

VVV späölde d'n dinsdag dao-op in de KNVB-beker tege FC Den Bosch, 'n club oet de Ierste Devisie. Dee match won 't mèt 4-2, naotot 't iers nog mèt 0-1 achter waor gekoume. Me constateerde tot de club ziech veurziechteg had herstèld. Ajax traoj in d'n Europese match tegen Atalanta Bergamo es de favoriet aon; 't 2-2 geliekspäöl voont me daorum get teleurstèllend.

Oetindelek woort Ajax mèt groete euvermach kampioen. VVV leek ziech in de volgende maonde te herstèlle, veural door 'n impressionante serie gole vaan topscoorder Giorgos Giakoumakis, meh stortde nao de winterstop gans in. Oetindelek degradeerde de club; dit loot woort bezegeld perceis in d'n oetmatch tege Ajax op 13 mei (3-1 verlees).

## Bronne
* Verslaag vaan de NOS
* Verslaag op de site vaan VVV
* Verslaag op de site vaan Ajax

### Rifferenties